ET
18.7.2023
Euroopa Liidu Teataja
C 253/29
— „Asparago verde di Canino“, millele järgneb KGT (kaitstud geograafiline tähis) või märge „Indicazione Geografica Protetta“; — tootja nimi või ärinimi ja aadress või üksiktootja ja/või tootjate rühma kuuluva tootja ja/või pakendaja peakontor.
Lubatud on viidata ettevõtte nimele, ärinimele ja eraõiguslikule kaubamärgile, kui neil ei ole kiitvat tähendust ja need ei eksita tarbijat.
Sõnu „Indicazione Geografica Protetta“ (kaitstud geograafiline tähis) võib korrata pakendil või märgistusel ka mujal, sealhulgas akronüümina „I.G.P.“.
Lisada ei tohi ühtki kirjeldust, mida ei ole sõnaselgelt ette nähtud.
Logo
4.
Geograafilise piirkonna täpne määratlus Kaitstud geograafilise tähise „Asparago verde di Canino“ tootmispiirkond asub järgmiste omavalitsusüksuste haldusterritooriumil: Canino, Cellere, Montalto di Castro, Tarquinia, Tuscania, Tessennano ja Arlena di Castro.
5.
Seos geograafilise piirkonnaga Toote „Asparago verde di Canino“ tunnustamise taotlus põhineb nii toote mainel kui ka iseloomulikul kvaliteedil, mis tuleneb selle säravrohelisest värvusest, konsistentsist, maitsest ja asjaolust, et see on tervenisti söödav, ilma et midagi raisku läheks, mis on andnud tootele selle itaaliakeelse hüüdnime mangiatutto.
See spargel sisaldab rohkelt mineraalsooli, näiteks rauda ja magneesiumi.
Toote „Asparago Verde di Canino“ säravroheline värvus tuleneb piirkonna erilistest mullastiku- ja kliimatingimustest, vulkaanilisest mullast, milles on rohkelt kaaliumi ja mineraalsooli, peamiselt rauda ja magneesiumi, millel on värvusele nähtav ja iseloomulik mõju.
Mangiatutto mõiste on seotud asjaoluga, et toode on vähekiuline, ja asjaoluga, et saagi koristamisel lõigatakse võrsed maapinnast kõrgemalt, eemaldades seega kõige valgema, kiulisema ja kõvema osa, mida on ebameeldiv süüa.
See agronoomiline ja tehniline eripära võimaldab tarbijal nautida kogu sparglit ja hinnata asjaolu, et spargel on tervenisti söödav (mangiatutto).
Lisaks geneetikale tulenevad toote omadused soodsatest põllumajanduslikest mullastiku- ja kliimatingimustest ning punktis 4 osutatud geograafilise piirkonna kohalike põllumajandustootjate kasutatavatest viljelusmeetoditest.
Mullal on oluline roll, kuna kasvatuspiirkonna mullaomadused sobivad sparglikasvatuseks suurepäraselt.
Piirkonna mullastik koosneb peamiselt kergetest ja rasketest liivsavimuldadest.
Mullakiht on laotunud peamiselt lubjarikastele terrassidele ja vulkaanilistele setetele, millel on hea keemiline viljakus ja mis soodustavad seega kaitstud geograafilise tähisega toote „Asparago verde di Canino“ viljelemist.
Vihmaperioodidel ei vetti maapind mulla hüdroloogiliste omaduste tõttu.
Muldadel on suur kaltsiumi- ja kaaliumisisaldus, kuid eelkõige paistab silma nende raua- ja magneesiumisisaldus, mis annab seega kaitstud geograafilise tähisega „Asparago verde di Canino“ sparglile iseloomuliku raua- ja magneesiumisisalduse.
Geograafilise piirkonna kliimatingimused on eriti soodsad, kuna piirkonnas valitseb sellele aiandustootele kohandatud mikrokliima, mis tuleneb ka mere suhtelisest lähedusest.
Pehmed temperatuurid talvel ja kevadel võimaldavad juurestiku varajast arengut, mistõttu hakkavad juba jaanuari alguses kasvama võrsed, mis on saagikoristuseks valmis.